b'\n_START_ARTICLE_\nIvo Sever\n_START_SECTION_\n\xc5\xbdivljenje in delo\n_START_PARAGRAPH_\nIvo Sever sin o\xc4\x8deta Jakoba, doma iz Semi\xc4\x8da, upokokojenega oro\xc5\xbenika in matere Marije rojene Jesenko iz Poljanske doline na Gorenjenjskem. Po zgodnji mo\xc5\xbeevi smrti (1901) je mati pre\xc5\xbeivljala 7 otrok; najmlaj\xc5\xa1i Ivo je v Ljubljani kon\xc4\x8dal pet razredov osnovne \xc5\xa1ole, obiskoval tedanjo II. dr\xc5\xbeavno gimnazijo (1910\xe2\x80\x931915), privatno opravil 6. razred (1915\xe2\x80\x931916), nato moral k vojakom. Po kon\xc4\x8dani vojni 1918 ga je brat Maks, ljubljanski trgovec s semeni, poslal v svojo podru\xc5\xbenico v Zagreb. Tu se je trgovsko osamosvojil; bolj kot trgovina s semeni, ga je pa mikala trgovina s knjigami in zalo\xc5\xbeni\xc5\xa1ka dejavnost (njegov stric Hinko Sever je imel v Ljubljani znan antikvariat). Iz zanimanja za umetnost je na univerzi poslu\xc5\xa1al predavanja Izidorja Cankarja ter potoval po Italiji, Franciji in \xc4\x8ce\xc5\xa1ki. Pospe\xc5\xa1eval je kulturno \xc5\xbeivljenje zagreb\xc5\xa1kih Slovencev in 1929 dal pobudo za ustanovitev Slovenskega prosvetnega dru\xc5\xa1tva, ki je prirejalo koncerte, gledali\xc5\xa1ke predstave in umetnostne razstave (predvsem odmevna je bila Jakopi\xc4\x8deva razstava). Leta 1925 je osnoval zalo\xc5\xbebo Na\xc5\xa1a gruda in objavil svojo dramo Pre\xc5\xa1eren, misterij slovenstva; 1928 esejisti\xc4\x8dno bro\xc5\xa1uro Oton \xc5\xbdupan\xc4\x8di\xc4\x8d; nato tragedijo v treh dejanjih Slavica. Leta 1930 je za\xc4\x8del izdajati z \xc5\xbeeno Sonjo Samorodnost, ilustrirano revijo za \xc5\xbeivljenje, umetnost in kritiko. V vseh Severjevih delih se ka\xc5\xbee idealizem\xc2\xa0\xc2\xbbnovoborstva\xc2\xab, premajhen \xc4\x8dut za stvarnost, zlasti pa prevladuje pisateljeva tvegana domiselnost.'